SL Uradni list Evropske unije L 344/63

IZVEDBENA UREDBA KOMISIJE (EU) 2016/2287

z dne 16. decembra 2016

o spremembi Uredbe (ES) št. 431/2008 o odprtju in upravljanju uvozne tarifne kvote za zamrznjeno goveje meso in Izvedbene uredbe (EU) št. 593/2013 o odprtju in upravljanju tarifnih kvot za visokokakovostno sveže, hlajeno in zamrznjeno goveje meso in za zamrznjeno bizonje meso

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točke (a) člena 187 Uredbe,

ob upoštevanju naslednjega:

(1) Uredba Komisije (ES) št. 431/2008 (2) določa odprtje in upravljanje uvozne tarifne kvote za zamrznjeno goveje meso z oznako KN 0202 in proizvode z oznako KN 0206 29 91.

(2) Izvedbena uredba Komisije (EU) št. 593/2013 (3) določa odprtje in upravljanje tarifnih kvot za visokokakovostno sveže, hlajeno in zamrznjeno goveje meso in za zamrznjeno bizonje meso.

(3) Po pristopu Republike Hrvaške je EU razširila carinsko unijo. Zato je morala EU v skladu s pravili Svetovne trgovinske organizacije (STO) začeti pogajanja s članicami STO, ki imajo pravico do pogajanj z državo članico pristopnico, da bi se dogovorili o morebitni kompenzacijski prilagoditvi.

(4) Sporazum v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji, ki je bil odobren s Sklepom Sveta (EU) 2016/1884 (4), določa povečanje dveh obstoječih tarifnih kvot Unije za goveje meso. Obstoječo kvoto za goveje meso brez kosti bi bilo treba povečati za 76 ton, obstoječo kvoto za zamrznjeno goveje meso pa bi bilo treba povečati za 1 875 ton.

(5) Ker se Sporazum med Evropsko unijo in Vzhodno republiko Urugvaj uporablja od 1. januarja 2017, je primerno, da se ta uredba uporablja od navedenega datuma.

(6) Za namene ustreznega upravljanja tarifnih kvot, določenih z Uredbo (ES) št. 431/2008, bi morala biti dodatna količina zamrznjenega govejega mesa na voljo od obdobja veljavnosti kvote 2017/2018.

(7) Uredbo (ES) št. 431/2008 in Izvedbeno uredbo (EU) št. 593/2013 bi bilo treba ustrezno spremeniti.

(8) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Člen 1(1) Uredbe (ES) št. 431/2008 se spremeni:

1. v prvem pododstavku se besedilo „53 000 ton“ nadomesti z besedilom „54 875 ton“;

2. vstavi se naslednji drugi pododstavek: „Vendar za obdobje uvozne tarifne kvote 2016/2017 celotna količina znaša 53 000 ton.“

Člen 2

Izvedbena uredba (EU) št. 593/2013 se spremeni:

1. v členu 1(1) se točka (a) nadomesti z naslednjim: „(a) 66 826 ton visokokakovostnega svežega, hlajenega ali zamrznjenega govejega mesa pod oznakama KN 0201 in 0202, in proizvodi pod oznakama KN 0206 10 95 in 0206 29 91;“;

2. v prvem pododstavku člena 2(c) se besedilo „6 300 ton“ nadomesti z besedilom „6 376 ton“.

Člen 3

Ta uredba začne veljati tretji dan po objavi v Uradnem listu Evropske unije.

Uporablja se od 1. januarja 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 16. decembra 2016 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Uredba Komisije (ES) št. 431/2008 z dne 19. maja 2008 o odprtju in upravljanju uvozne tarifne kvote za zamrznjeno goveje meso z oznako KN 0202 in proizvode z oznako KN 0206 29 91 (UL L 130, 20.5.2008, str. 3).

(3) Izvedbena uredba Komisije (EU) št. 593/2013 z dne 21. junija 2013 o odprtju in upravljanju tarifnih kvot za visokokakovostno sveže, hlajeno in zamrznjeno goveje meso in za zamrznjeno bizonje meso (UL L 170, 22.6.2013, str. 32).

(4) Sklep Sveta (EU) 2016/1884 z dne 18. oktobra 2016 o sklenitvi Sporazuma v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (UL L 291, 26.10.2016, str. 1).